Assassin's Creed IV: Black Flag

**Assassin's Creed IV: Black Flag** (בתרגום לעברית: "**אמונת המתנקש 4: דגל שחור**") הוא משחק פעולה-הרפתקאות משנת 2013, שפותח בידי חברת יוביסופט מונטריאול והופץ על ידי יוביסופט. זהו המשחק השישי במספר בסדרת משחקי Assassin's Creed. עלילת הסיפור הראשי מקדימה את אירועי המשחק "Assassin's Creed III" משנת 2012, אך סיפור המסגרת שבו ממשיך את העלילה הראשית שהחלה עוד במשחק "Assassin's Creed" הראשון. המשחק יצא באוקטובר 2013 לקונסולות המשחקים פלייסטיישן 3, Xbox 360 ו-Wii U. חודש לאחר מכן יצא גם לפלייסטיישן 4, ל-Xbox One ולמערכת ההפעלה Microsoft Windows. בדצמבר 2019 הוסב לקונסולת נינטנדו סוויץ' כחלק מאוסף "The Rebel Collection" יחד עם המשחק "Assassin's Creed Rogue", ובספטמבר 2021 הוסב לגוגל סטדיה.

עלילת הסיפור עוקבת אחרי נרטיב היסוד של זיכיון משחקי Assassin's Creed ומתרחשת בהיסטוריה בדיונית, שבה יריבות מתמשכת בין שתי חברות סודיות - מסדר המתנקשים ומסדר הטמפלרים - מציבה אותן בפני שתי אידאולוגיות שונות ומנוגדות. הסיפור העלילתי מתחלק לשני פרקי זמן עיקריים: סיפור המסגרת מתרחש במאה ה-21, ועוקב אחר עובד של תאגיד אבסטרגו (חברה שמשמשת כחזית לטמפלרים מהזמנים המודרניים). העובד עובר מניפולציה כדי לחשוף סודות שקשורים לקונפליקט בין המתנקשים לטמפלרים ולגזע הקדום שידוע בשם הציוויליזציה הראשונה. לעומת זאת, הסיפור הראשי מתרחש באיי הודו המערבית במהלך תור הזהב של הפיראטים בין השנים 1715–1722, ועוקב אחר שודד הים הוולשי אדוארד קנוויי הידוע לשמצה, אביו של הטמפלר היית'ם קנוויי וסבו של המתנקש הקולוניאלי קונור קנוויי - שסיפורם סופר במשחק "Assassin's Creed III". בהיותו שודד ים טיפוסי, אדוארד מחפש אחר ניסיונות להתעשר, דבר שמוביל אותו למרדף אחר מקום אגדי המכונה "המצפה" - המקגאפין העלילתי של הסיפור ומוקד העימות הנוכחי בין המתנקשים לטמפלרים. אלמנט עלילתי נוסף במשחק הוא ניסיון הקמתה של רפובליקת הפיראטים ב.

שלא כמו במשחקים קודמים בזיכיון, המתמקדים בחקר יבשתי, המרכיב החשוב במשחק הוא חקר ימי במרחבי עולם פתוח, ובו אדוארד קנוויי משיט את הג'קדאו - אוניית מפרשים בגודל בריג אותה לכד מהצי הספרדי במשימה מוקדמת במשחק. משחקיות הקרבות פנים אל פנים משתמשת בטכניקת לחימה בסגנון "הכה ושסף", והיא כוללת מוטיבים של התגנבות וריגול אחרי חיילי האויב. מצב מרובה משתתפים, שהיה מקובל במשחקים קודמים בסדרה, חוזר גם הוא, אם כי במצבי משחק יבשתיים בלבד. המשחק מתרחש בשלוש ערים ראשיות באיי הודו המערבית - הוואנה, נסאו וקינגסטון וכן במגוון רחב של איים, אטולים, אוניות טרופות ומצודות. לשחקנים ניתנת האפשרות לצוד כרישים ולווייתנים באמצעות צלצלים, וכן חיות בר יבשתיות. מספר חבילות תוכן להורדה שוחררו למשחק, בהן חבילת ההרחבה "Assassin's Creed Freedom Cry", שמאוחר יותר יצאה כמשחק בפני עצמו בשנת 2014. המשחק מתרחש כעשר שנים לאחר מאורעות "Black Flag", ועוקב אחר אדוולה, קצין הלוגיסטיקה לשעבר של אדוארד, שהופך למתנקש ונעשה מעורב במקרי השעבוד האכזריים ביותר באיי הודו המערבית.

המשחק קיבל שבחים וביקורות חיוביות רבות מהמבקרים, ונכון לשנת 2014 הפך לאחד מהמשחקים הנמכרים ביותר לשנת 2013, עם למעלה מ-11 מיליון עותקים. המבקרים שיבחו את משחקיות העולם הפתוח, מערכת הקרבות הימיים המשופרת, המשימות הצדדיות, הגרפיקה, נרטיב הסיפור, הדמויות והתמה הכללית של הפיראטיות. אולם, המשחק קיבל ביקורות מעורבות יותר בגלל סיפור הזמנים המודרניים, מערכת הקרבות היבשתיים והמשימות ההיסטוריות שחוזרות על עצמן. המשחק זכה במספר פרסים ובמועמדויות, בהם משחק הפעולה-הרפתקה הטוב ביותר לשנת 2013 בטקס פרסי המשחקים של SpikeTV, וכן מספר פרסי משחק השנה של מגזינים נחשבים כמו IGN, GameSpot והמגזין הרשמי של Xbox. למשחק יצאו שני משחקי המשך בנובמבר 2014 - "Assassin's Creed Rogue", שמתרחש בזמן אירועי "Assassin's Creed III" ולמעשה מסכם את הסיפור של משפחת קנוויי, וגם מציג עלילה שמובילה למשחק הבא, "Assassin's Creed Unity".

## משחקיות

ממוזער|ימין|מבט על הגרפיקה במשחק, אוניית הג'קדאו על רקע הקריביים.|300px

"Assassin's Creed IV: Black Flag" הוא משחק פעולה, הרפתקאות והתגנבות, שמתרחש בסביבת עולם פתוח ושמשחקים בו מנקודת מבט בגוף שלישי. המשחק כולל שלוש ערים מרכזיות - הוואנה, קינגסטון ונסאו, הנתונות לשליטתן של האימפריה הספרדית, האימפריה הבריטית והפיראטים, בהתאמה. בנוסף לשלוש הערים המרכזיות, מופיעים במשחק מקומות שחשובים לעלילת הסיפור כמו פורט-או-פרנס, אינגואה הגדולה, פרובידנסיה וטולום, כמו גם לנקודות בעלות עניין כמו אטולים, נמלים ימיים, חורבות המאיה, מטעי קנה סוכר ואוניות טרופות, עם מאזן ביחס של 60/40 בין חקר יבשתי לחקר ימי. עולם המשחק תוכנן להיות פתוח יותר ממשחקים קודמים בסדרה, והוא מורכב ממפה שכוללת חלק גדול מהקריביים וגישה נוחה לאותם מקומות. בהבדל מקודמו, "Assassin's Creed III", במשחק ישנן פחות הגבלות מאחר שאין בו משימות מתוסרטות, ולשחקנים ניתן החופש לחקור את רובו עוד מתחילתו של המשחק (ב-"Assassin's Creed III" לא ניתן היה לחקור את רוב עולם המשחק עד לאמצע המערכה הראשונה שבו). חופש הפעולה של השחקן במשחק מתבטא בהתמצאות באזורים יבשתיים כמו ג'ונגלים, מצודות המתנשאות לגובה רב, חורבות עתיקות וכפרי דיג קטנים, וכן באזורים ימיים בהם יצטרך לתפעל את אונייתו נגד אוניות חולפות, לעלות על סיפונן וללכוד אותן וכן לשחות לאיים סמוכים בזמן ההפלגות מאי לאי. בנוסף, נשמרה מערכת הציד שהוצגה במשחק "Assassin's Creed III", מה שמאפשר לשחקנים לצוד חיות בר ביבשה וכרישים ולווייתנים בים, כאשר המשאבים שנאספו יכולים לשמש לצורך שדרוג הציוד באמצעות מערכת עיצוב ויצירה.

אספקט חדש במשחק הוא "הג'קדאו" - אוניית מפרשים מגודל בריג שעליה מפקד הגיבור הראשי, אדוארד קנוויי. ניתן לשדרג את האונייה במהלך המשחק באופן שבו היא תוכל לעמוד בפני התקפות של פריגטות, גליאונים ואוניות המלחמה העצומות של התקופה, ואליה ניתן לגשת בכל פעם שהשחקן יזדקק לה. בקרבות בין הג'קדאו לאוניות אחרות ניתן להפעיל מספר כלי נשק שונים. ביניהם ניתן למנות תותחי צד; תותח סביבול לפגיעה בנקודות תורפה וחיסול אנשים בודדים; מרגמה בעלת טווח ארוך; מטח כבד שיעיל מטווח קצר בלבד; פגזי שרשרת מלפנים וחביות נפץ מאחור שגורמים נזק מועט, אך בולמים את הספינה הנפגעת; ואיל ניגוח לנגיחת חרטום. זה האחרון ניתן לשדרוג עד להיותו הנשק החזק ביותר, שמכריע בשלוש פגיעות בלבד כל אונייה במשחק. לכל נשק יש זמן טעינה, אך שחקן זריז יכול להפעיל כמה מהם בזה אחר זה, כך שבתום כל סיבוב הנשק הראשון שהשתמש בו יהיה שוב מוכן לפעולה.

[ממוזער|שמאל|המשחק "Assassin's Creed IV: Black Flag" משתמש במערכת הקרבות הימית שהוצגה במשחק "[Assassin's Creed III" ומוסיפה עליה, כאשר יש באפשרות השחקן לפשוט על האוניות היריבות.|300px]]

לאחר שקנוויי שיתק את ספינת האויב בניפוץ תרניה, באפשרותו להשתלט עליה בכוח יחד עם אנשיו, או להטביעה מייד. השתלטות על אוניית אויב כרוכה בקטילה של מספר נתון מראש של אנשי צוות, והדבר תלוי בגודל האונייה: חמישה אנשי צוות לאוניות סקונר קטנות, עשרה לבריג, חמישה-עשר לפריגטה ועשרים לאוניות המלחמה Man'O'War. כאשר משתלטים על פריגטות ו-Man'O'War ישנן מטרות אפשריות נוספות לפני הטבעתן כמו לכידת דגל האונייה, הריגתם של קציני האונייה והרובאים המוצבים על התרנים והצתת מאגרי אבק השריפה. לצורך זה, השחקן יכול להשתמש בחבלי האונייה כדי לעבור בין האוניות ובין התרנים. השתלטות על אוניית אויב מעבירה לרשות קנוויי את מלוא מטען האונייה, חלק מהחימוש שלה וגם את אנשי צוותה. אפשרויות נוספות שעומדות בפניו בעת ההשתלטות על אוניית אויב כוללות את הבחירה האם להשתמש במשאבי האונייה לצורך תיקון הג'קדאו, להנמיך את רמת המוניטין שלו (או "הנודעות לשמצה"), או לספח את האונייה לצי הסוחר הפרטי שהוא מנהל, המהווה מיני-משחקון וניתן גם להפעלה מתוך אפליקציה על גבי סמארטפון. הטבעת אונייה משמעותה שניתן לאסוף רק חצי ממטענה.

בארבע פינות המפה מצויות האוניות האגדיות, שכל אחת מהן בעלת מאפיינים ייחודיים וקשה מאוד להכריען. על השחקן לפתח טקטיקה ייחודית לכל אונייה, שכן האוניות האגדיות סופגות מעט מאד נזק מהתקפה סטנדרטית, וחלקן חסינות לגמרי בפני אש תותחים רגילה. עם הכרעת אונייה אגדית זוכה קנוויי בסכום נכבד. עם הכרעת כולן מקבל השחקן את התקפת הנגיחה רבת העוצמה והחזקה ביותר במשחק כולו.

למשחק התווסף מרכיב תת-ימי חדש, שמאפשר לשחקנים לצלול למעמקים באמצעות פעמון צלילה בחיפוש אחר אוצרות, ולחקור אוניות טרופות בנקודות שפזורות על פני המפה. השחקן יכול להשתמש במשקפת, לחקור באמצעותה אוניות מרוחקות ולקבוע את המטען שלהן ועד כמה הן חזקות. המשקפת עוזרת גם לקבוע האם יש סימני חיים באיים מסוימים, או האם יש בהם אוצרות או מקומות גבוהים לצורך ביצוע סינכרוניזציה ומיפוי הסביבה - לרוב לצורך איתורן של מטרות להתנקשות וחוזים בין יבשתיים אותם ניתן לבצע. במשחק קיימת גם גרסה משודרגת למערכת הגיוס שהוצגה ב-"Assassin's Creed: Brotherhood", שמאפשרת לאדוארד לגייס אנשי צוות לאונייתו. בעוד אנשי צוותו של אדוארד יישארו נאמנים לו, הם יוכלו להתקדם בדרגות כדי לפקד על אונייה משלהם, וניתן להיעזר בהם כאשר עולים על סיפון אוניות יריבות. אולם, הם אינם יכולים לעזור לשחקן בקרבות או להישלח על ידו לבצע חוזי התנקשויות ברחבי העולם כמו במשחק "Brotherhood". צוות המפתחים הסיר אפשרות זו ממערכת הגיוס, משום שלדעתו הדבר יגרום לשחקנים לעקוף אתגרים מתוחים בדרך קלה יותר.

המשחקיות על גבי היבשה דומה לזו של משחקים קודמים בסדרה, אך נחשבת קלה יותר. השחקן צריך לבצע משימות התגנבות, מעקב, גניבה והתנקשות. לשם כך על השחקן לנצל מקומות מסתור, ולהתגנב בעת שאויביו מביטים לכיוון אחר. כמקובל במשחקים מסוג זה, תגובת הסובבים את השחקן לפעולותיו מוגבלת לאלו שקרובים אליו כמה עשרות מטרים, ומחוץ לטווח זה אויביו אדישים לנוכחותו. קנוויי מתחיל את המשחק בידיים חשופות, הנשארות מועילות לאורך כל המשחק לצורך ניטרול אויבים בדממה ללא הרג, והוא משדרג במהלך המשחק את יכולותיו ורוכש כלי נשק נוספים: החל בזוג חרבות, דרך אקדחים נטעני לוע שקטלניותם מאמירה עם מחירם, להבים נסתרים המוסווים בשרווליו, חיצי הרדמה וחיצי "ברסרקר" הגורמים לנפגע להתקיף בחמת-זעם רצחנית את כל מי שקרוב אליו, בין אם אלו חבריו או אויביו, ולקראת סופו של המשחק גם חץ חבל - סכין הטלה המחוברת לחבל, בדומה לנשק שנעשה בו שימוש ב-"Assassin's Creed: Revelations" שמאפשר לקנוויי לתלות באופן מורבידי במיוחד את אויביו.

בזמן ההווה, השחקנים שולטים בפרוטגוניסט חסר-שם בנקודת מבט מגוף ראשון, תוך שהוא מתנהל במשרדי "אבסטרגו אנטרטיינמנט", חברה בת של תאגיד אבסטרגו שממוקמת בקוויבק, קנדה. עצם קיומה של החברה הבדיונית הוא אלגוריה שמתייחסת לחברה המפתחת יוביסופט מונטריאול, כולל מבט על קו הרקיע המשקיף על העיר ממרומי מגדל המשרדים. הפרוטגוניסט עוסק בפיראטיות מודרנית כאשר הוא חוקר את משרדי החברה, מצותת לאנשים ומבצע פעולות האקינג למחשבי החברה, כאשר כל הפעולות מתבצעות ללא קרב.

במשחק קיימים מיני-משחקונים של האקינג בזמנים מודרניים וגליפים מסתוריים של המאיה בתקופה ההיסטורית שפזורים ברחבי עולם המשחק - בעיקר בחופים נטושים - ואשר דומים לפאזלים מהמשחק "Assassin's Creed II" למשל, ושחשיפתם באמצעות מערכת ראיית העיט חושפת סודות של החברה (בזמנים מודרניים) או מקום מחבואו של מפתח עתיק של מקדש המאיה (בתקופה ההיסטורית). מצב המולטיפלייר חוזר אף הוא, עם הגדרות חדשות ומצבי משחק חדשים, אם כי הם מתרחשים אך ורק ביבשה.

## סיפור
### רקע

בדומה למשחקים הקודמים בזיכיון, המשחק משלב בין שני פרקי זמן שמקושרים אחד בשני - פרק הזמן ההיסטורי של המשחק מהווה הקדמה לאירועי "Assassin's Creed III", ואילו אירועי הזמנים המודרניים ממשיכים את הקו העלילתי שהחל עוד מהמשחק "Assassin's Creed". למרות שסיפור הזמנים המודרניים כבר ביסס את העובדה שנדרש חיבור למתקן האנימוס כדי לחוות את זכרונות האבות הקדמונים של הגיבור הראשי, סופו של המשחק "Assassin's Creed III" חשף שתאגיד אבסטרגו יכול כעת לצפות בזכרונותיו הגנטיים של הגוף המארח על ידי פיענוח ה-DNA שלו. דמות השחקן (שאינה ידועה) נשכרת בידי אבסטרגו אנטרטיינמנט כדי לחקור את זכרונותיו של אדוארד קנוויי, שודד ים ופריבטיר מתקופת תור הזהב של הפיראטים, ששימש כדמות מפתח בשושלת היוחסין של דזמונד מיילס בכך שהיה אביו של הטמפלר היית'ם קנוויי וסבו של המתנקש הקולוניאלי קונור קנוויי. סיפורו של קנוויי מתרחש באזור הקריביים, ומשלב בין חקר ימי בעולם פתוח לבין הרפתקאות יבשתיות בקובה, ג'מייקה ומגוון רחב של איים בדרום פלורידה ומזרח מקסיקו. השחקן חושף מזימה של טמפלרים בכירים בתוך האימפריה הבריטית והאימפריה הספרדית לרגל אחר מנהיגי העולם באמצעות תחנה למעקב סמוי שידועה בשם "המצפה", והיחיד שיכול להוביל אותם למצפה הוא שודד הים החמקמק בארתולומיאו רוברטס, או בכינויו "המלומד". פזיזותו הרבה של אדוארד מסכנת את אחוות המתנקשים המקומית, מה שמוביל אותו למרדף אחרי המלומד וקושרי הקשר מחצי האי יוקטן ועד ג'מייקה.

במקביל, שודדי ים ידועים לשמצה כמו אדוארד טאץ', בנג'מין הורניגולד, מרי ריד (תחת הכינוי ג'יימס קיד) וצ'ארלס ויין נאספים יחדיו וחולמים על אוטופיה פיראטית שבה אדם יהיה חופשי לחיות הרחק משלטון החוק. הם מקימים את רפובליקת הפיראטים בנסאו, אולם, שיטת הממשל הגרועה, המחסור הכלכלי, התפרצותה של מגפה ואופיים ההפכפך והמרדני של חבריה מביאים להתמוטטותה של הרפובליקה קצרת היומין. אדוארד מנסה לפתור את המחלוקת אך מגיע מאוחר מכדי למנוע מהטמפלרים לנצל את המצב.

### דמויות
הדמות הראשית במשחק היא אדוארד קנוויי (בדיבובו של מאט ראיין), פריבטיר שהפך לשודד ים ולאחר מכן חבר באחוות המתנקשים. אדוארד הוא אביו לעתיד של טמפלר הקולוניות האמריקניות היית'ם קנוויי וסבו של המתנקש ראדונהאגדו, שתי דמויות ראשיות במשחק "Assassin's Creed III" שניתן לשחק בהן. במהלך המשחק, אדוארד נפגש עם דמויות בדיוניות המבוססות על דמויות היסטוריות אמיתיות כמו וודס רוג'רס (בדיבובו של שון דינגוול), בארתולומיאו רוברטס (בדיבובו של אוליבר מילבורן), אדוארד "שחור הזקן" טאץ' (בדיבובו של מארק בונאר), בנג'מין הורניגולד (בדיבובו של אד סטופארד), ג'ון רקהאם (בדיבובו של או. טי. פגבנל), צ'ארלס ויין (בדיבובו של ראלף איינסן), סטד בונט, מרי ריד ואן בוני.

### עלילה
ממוזער|ימין|נקודת הפתיחה של המשחק, חופי קייפ בונאוויסטה.|250px

עלילת הזמנים המודרניים מתחילה מספר חודשים אחרי הקרבתו של דזמונד מיילס, כאשר תאגיד אבסטרגו (חברה שפועלת כחזית לטמפלרים המודרניים) מוצא את גופתו ולוקח דוגמיות DNA ממנה כדי להמשיך ולחקור את זכרונותיו הגנטיים באמצעות יכולות מחשוב הענן החדשות של פרויקט אנימוס. דמות השחקן חסרת-השם היא של אנליסט מחקר שנשכר בידי אבסטרגו אנטרטיינמנט - חברה בת של תאגיד אבסטרגו, לחקור את זכרונותיו של אחד מאבי אבותיו של דזמונד, שודד הים המפורסם מהמאה ה-18 אדוארד קנוויי. החברה מצדיקה את המעשה לצורך איסוף חומרים לסרט אינטראקטיבי על שודדי הים שממונע בידי האנימוס, כאשר למעשה היא מחפשת בתוך זכרונותיו של אדוארד אחר אתר קדום של הציוויליזציה הראשונה שנקרא "המצפה", שמשמש כתחנה למעקב סמוי ואשר מאפשר לעקוב אחר כל אדם ברחבי העולם באמצעות דגימת הדם שלו.

[ממוזער|שמאל|מחוז ניו פרובידנס, [נסאו.|250px]]

עלילת התקופה ההיסטורית מתחילה ביוני 1715 מחוץ לחופי קייפ בונאוויסטה, כאשר האונייה שנושאת את אדוארד מותקפת בידי אונייה שנושאת אדם מסתורי ועטוי ברדס שזהותו אינה ידועה לאדוארד. שתי האוניות מושמדות, ורק אדוארד והזר שורדים ונשטפים לחוף הסמוך. האיש הזר מבקש מאדוארד עזרה להגיע להוואנה תמורת תשלום, אך חשדנותו הרבה גורמת לפגישה להסלים למאבק. אדוארד הורג את הזר ובזמן שהוא מחפש על גופתו הוא מוצא מכתב ממושל קובה, לוריאנו טורז, שמזמין את דַנְקֵן ווֹלְפּוֹל להוואנה. אדוארד לוקח את זהותו ואת תלבושתו של הזר, דנקן וולפול, ועושה את דרכו להוואנה בעזרת ספינת הסוחר של סְטִיד בּוֹנֵט, אותו אדוארד מציל מהצי הבריטי. לאחר שהוא רואה בכך הזדמנות לעשות רווחים, אדוארד לוקח את מקומו של וולפול בפגישה בה משתתפים גם לוריאנו טורז, מושל איי הבהאמה וודס רוג'רס וסוחר הנשק ג'וליאן דו-קאס. אדוארד לומד על קיומם של הטמפלרים ועל אתר קדום שנקרא "המצפה", שחבוי בתוכו הכוח לעקוב אחר כל אדם ברחבי העולם באמצעות דגימת הדם שלו. לפי מעשיות עתיקות יומין, דמו של "המלומד" נדרש כדי להיכנס למצפה. לאחר מכן, טורז חונך את אדוארד לשורות הטמפלרים. ביום למחרת, אדוארד נפגש עם האחרים על המזח וטורז מציג בפניהם את המלומד בארתולומיאו רוברטס, והקבוצה מלווה אותו לבית המושל. בדרכם לבית המושל, הקבוצה מותקפת בידי מתנקשים, מה שמאפשר לרוברטס להימלט. אדוארד נלחם במתנקשים ומצליח ללכוד את רוברטס, אך מתכוון לשחרר אותו מתוך תקווה שיוכל למכור את החפץ יקר הערך אותו ישיג מהמצפה. כאשר הוא מסתנן לבית המושל, הוא מגלה שרוברטס כבר הספיק להימלט מכלאו. אדוארד מתגלה כמתחזה בידי הטמפלרים ונכלא באחת מספינות צי האוצר הספרדי. הוא מתעורר לגלות שהוא לכוד יחד עם אסיר בשם אֳדֵוָולֵה. הם משחררים את עצמם וגונבים אוניית בריג לה אדוארד קורא בשם "הג'קדאו" על-שם הציפור בעלת אותו שם. הוא מגייס אנשי צוות לאונייה וממנה את אדוולה כקצין הלוגיסטיקה שלו.

[ממוזער|שמאל|חורבות מצודת [טולום.|250px]]

אדוארד משייט לנסאו, שם הוא פוגש באדוארד טאץ', בנג'מין הורניגולד, צ'ארלס ויין ושודדי ים אחרים. אדוארד מסייע להם על ידי הריגתו של דו-קאס והשתלטות על מקום מחבואו באינגואה הגדולה. מספר שבועות לאחר מכן, הוא עורך מסע לטולום, מקום מושבם של המתנקשים, בחיפוש אחר שודד הים ג'יימס קיד. אחרי שסוחרי עבדים לוכדים את צוותי האוניות של אדוארד ושל המתנקשים, אדוארד עוזר לשחרר אותם ומנהיג המתנקשים אֳה טַבַּאי מוחל לאדוארד על כך שהרג את אנשיו בהוואנה, אולם מגלה אותו מטולום. אדוארד מתכנן תוכנית למצוא את רוברטס ולהרוויח כסף על ידי השימוש בטורז כפיתיון. הוא יוצא לקינגסטון ומתכוון לעקוב אחרי טורז ושודד הקריביים ההולנדי לורנס פרינס. הוא מוצא את קיד כשהוא מתכוון להתנקש בשניים, ועוצר בעדו. אדוארד עמד להתנקש בפרינס במקומו של קיד, שלפתע הסיר את הבנדנה שלו, האדים את שפתיו בעזרת הדם שלו וחשף כי הוא למעשה אישה בשם מרי ריד. היא עוזרת לו להיכנס לאחוזה אחרי שהיא מערימה על השומרים לפתוח לה את השערים, ואדוארד מוצא את פרינס ומתנקש בו. אולם, רוברטס מופיע כשהוא מחזיק במרי כבת ערובה, וחמקמק כמו שהוא - נמלט פעם נוספת.

[ממוזער|ימין|לכידתו של שודד הים [שחור הזקן בשנת 1718, ציור משנת 1920.|250px]]

אדוארד חוזר לנסאו ב-1718 ומגלה שעל האי התפשטה מחלה ולא נמצאה לה כל תרופה. בתחילה, הוא מנסה למצוא תרופה בתחתית האוקיינוס, אך כשהוא נכשל למצוא אותה, הוא וטאץ' מטילים מצור על צ'ארלסטון. טאץ' מגלה לו שהוא מתכוון לפרוש. כחצי שנה לאחר מכן, רפובליקת הפיראטים מתחילה להתמוטט כאשר הצי המלכותי הבריטי מגיע לאי, ו-וודס רוג'רס מציע חנינה לכל שודדי הים. הורניגולד בוגד בשותפיו כאשר הוא ואנשיו מחליטים להיענות להצעה, ורוג'רס מסיר את המצור הימי מסביב לנסאו שמונע מהפיראטים לעזוב. אחרי שאדוארד גילה שקומודור פיטר צ'מברלין (בדיבובו של שון פרטווי) תכנן להשמיד את כל אוניות הפיראטים בנמל נסאו, הוא מתנקש בחייו ונמלט מנסאו יחד עם צ'ארלס ויין. ויין מחפש אחר טאץ' כדי שביחד יעצרו את הורניגולד, אך זה האחרון מסרב מאחר שפרש לגמלאות. הבריטים תוקפים את מקום מושבו של טאץ' והוא נהרג בקרב. נוסף על כך, עקב מרד של ג'ון רקהאם, צוותיהם של אדוארד ושל ויין נוטשים אותם והשניים מוצאים את עצמם נשטפים לחופי האי פרובידנסיה. בזמנם על האי, דעתו של ויין נטרפת עליו ואדוארד נאלץ להורגו. במאי 1719, אדוארד משיג שליטה חזרה על אונייתו, והוא מגלה שהורניגולד הצטרף לטמפלרים. הוא גם מגלה שרוברטס נמצא בפרינסיפה שלחופי מערב אפריקה. אדוארד מוצא אותו על חופי האי, ומרוויח את אמונו כאשר הוא עוזר לו לשחרר שודדי ים שלכודים במחנה פורטוגזים.

בספטמבר של אותה שנה, אדוארד ורוברטס מיירטים אונייה פורטוגזית שנושאת דגימות דם הנחוצות לפעילות תקינה של המצפה, ולאדוארד ניתנת הבטחת כניסה למצפה. בזמן זה, אדוארד מצליח להתנקש בחייו של הורניגולד. בסופו של דבר, השניים חושפים את מיקומו של המצפה ומשיגים את הממצא העתיק שמפעיל אותו. אולם, רוברטס בוגד באדוארד ומגלה לו שהוא אינו מחזיק בשום נאמנות לאחוות המתנקשים או לטמפלרים, והוא משתמש בכל מי שיעזור לו לקדם את מטרותיו. הבריטים עוצרים את אדוארד וכולאים אותו, ומחזיקים בו בפורט רויאל עד אוגוסט 1720 יחד עם מרי ריד ואָן בּוּני, ברמנית מנסאו שהצטרפה לאנשי צוותה של ריד. בעזרתם של המתנקשים ומנהיגם אה טבאי, אדוארד משוחרר מכלאו ויוצא להציל את מרי ואת אן, אך מרי מתה בזרועותיו כתוצאה מהתנאים החמורים בהם הוחזקה. אדוארד מדוכדך על מותה ומשקיע את יגונו באלכוהול, אך בעזרתו של אדוולה מחליט להתגבר על התמכרותו. אדוולה מודיע לו שהוא עוזב את תפקידו כקצין הלוגיסטיקה שלו כדי להצטרף לאחוות המתנקשים ומבקש ממנו לעשות כמוהו. אדוארד עושה את דרכו לטולום ומנסה לכפר על דרכיו בכך שהוא עוזר למתנקשים להיפטר מנוכחותם של פולשים ספרדים, ולבסוף הוא מרוויח את אמונם.

[ממוזער|שמאלה|מבט הררי על [קינגסטון.|250px]]

במאי 1721, אדוארד מקבל הוראה מהמתנקשים להתנקש בחייהם של שלושה אנשים - רוג'רס, טורז ורוברטס. הוא יוצא לקינגסטון כשהוא מחופש לדיפלומט איטלקי, ומתנקש ברוג'רס לא לפני שהוא מגלה היכן חבוי רוברטס. הוא מאתר את רוברטס חזרה בפרינסיפה, רודף אחריו במרדף ימי, ומשיג ממנו את הממצא העתיק שפותח את המצפה. בהמשך, הוא עושה את דרכו להוואנה במרדף אחרי טורז, אך כשהוא מגיע לשם הוא מגלה שטורז כבר עושה את דרכו למצפה. אדוארד נקלע למארב בידי שומר הראש של המושל, אֶל טיבּוּרוֹן (הכריש), אך הוא מצליח להגן על עצמו מפני הענק המיתמר. הוא שוחה אל המצפה, שם הוא הורג את טורז, ואוטם אותו ואת הממצא רב-העוצמה לנצח נצחים. הוא מקבל מכתב מאה טבאי שמודיע לו על מות אשתו קרוליין ועל הגעתה של בתו שכלל לא ידע על קיומה, ג'ניפר סקוט. הוא נפגש עם אה טבאי ועם אדוולה באינגואה הגדולה, בהמתינו לבואה, ומחליט למסור למתנקשים את אחוזתו שתשמש להם כבסיס מבצעים. כדי לטפל בבתו כיאות, הוא בוחר לעזוב את הקריביים יחד עמה בחזרה לאנגליה ומבטיח לאה טבאי שהוא ימשיך ללחום בטמפלרים. שנים לאחר מכן, הוא יוצא יחד עם בנו היית'ם ובתו ג'ניפר לאופרת הקבצנים בבית האופרה המלכותית.

בזמנים המודרניים, ג'וֹן סְטַנְדיש - מנהל טכנולוגיית המידע של אבסטרגו אנטרטיינמנט - משכנע את דמות השחקן לחקור את מה שמעבידיו בחברה מסתירים מכולם. בהדרכתו של ג'ון, השניים פורצים אל מסופים שונים של האנימוס ומעבירים את המידע לשון הייסטינגס ורבקה קריין, מתנקשים שהסתננו בחשאי לתאגיד אבסטרגו. כשהמתקן נכנס להסגר כאשר הפריצות מתגלות, ג'ון מורה לשחקן לגשת לליבת האנימוס, כשבשלב זה מופיעה הולוגרמה של חברת הציוויליזציה הראשונה יוּנוֹ, שמודיעה לשחקן שהעולם אינו מוכן עדיין לקבל אותה, ושהיא אינה יכולה להשתלט על השחקן. ג'ון מתגלה בתור גלגול מחדש של המלומד ומנסה להרוג את השחקן כדי לחפות על ניסיון החייאתה הכושל של יונו. אולם, הוא נהרג בידי אבטחת אבסטרגו שמפלילה אותו כאחראי לפריצות. כעת לאחר מותו של המלומד, המתנקשים יוצרים קשר עם השחקן, אך אף אחד מהם אינו יכול להסביר את נוכחותו של המלומד או של חסידיו, כוחות הרצון הראשון.

## פיתוח
פיתוח המשחק הרביעי הרשמי בסדרת המשחקים החל ביוביסופט מונטריאול עוד באמצע 2011 בידי צוות מפתחים שונה מאשר הצוות של "Assassin's Creed III", עם עזרה נוספת מאולפני החברה באנסי, בוקרשט, קייב, מילאנו, מונפלייה, סינגפור וסופיה. קרסטן מייהיל, מנהל התוכן הראשי, הרגיש בתחילה שעל המשחק להיות ספין-אוף ל-"Assassin's Creed III" באותה מידה ש-"Assassin's Creed: Brotherhood" ו-"Assassin's Creed: Revelations" היו המשכיו של "Assassin's Creed II", וזאת בהתחשב בנקודות הדמיון למשחק השלישי. אולם, עד מהרה התרחק מהרעיון משום שלדבריו "ההרגשה הכוללת של המשחק היא לגמרי רעננה וחדשה, שונה לגמרי מ-'Assassin's Creed III'. הכותר דורש את תוספת המיספור IV לא רק בגלל השם החדש והתפאורה החדשה, אלא גם בגלל הטון השונה והגישה אל החוויה". שם הכותר הממוספר של המשחק הוא הראשון בסדרת המשחקים לכלול תת-כותרת, ולפי מייהיל מדובר בהחלטה להבדיל את התמה של הפיראטיות משאר משחקי הסדרה.

באמצעות השימוש במנוע המשחק המשודרג AnvilNext, צוות המפתחים היה מסוגל לעבוד עם מנוע אחד גם על גרסאות הדור הבא וגם על גרסאות הדור הנוכחי של המשחק, וזאת משום שבזמן פיתוחו של המנוע לקונסולות הדור הנוכחי הוא עוצב עם יכולות הדור הבא. בנוסף, כל מערכת כוללת הגדרות משלה, עם תמיכה בבקרי משחק שונים ואלמנטים ספציפיים לאותה קונסולה. גרסת המחשב האישי תומכת בכרטיס המסך TXAA של אנבידיה.

בתחילת פברואר 2013, מנכ"ל יוביסופט איב גיימו אישר בכנס פיננסי רבעוני של החברה שהמשחק הבא בסדרת המשחקים יכלול גיבור חדש, תקופת זמן חדשה וצוות מפתחים שונה, וייצא עד אפריל 2014 לפני סופו של הרבעון. בסוף החודש, החברה פרסמה תמונה מתוך המשחק ואת תמונת העטיפה של המשחק, וזאת בעקבות הדלפות של חומר שיווקי ביום קודם לכן. שמו של המשחק הוכרז כ-"Assassin's Creed IV: Black Flag", כאשר בכרזה הפרסומית מופיעה דמות חסרת שם שמחזיקה באקדח נטען לוע ובחרב כשברקע מתנוסס דגל פיראטים שחור ועליו מאויר סמל המתנקשים וגולגולת. זאת ועוד, תקלה באתר הרשמי של החברה הציעה שהמשחק ישוחרר לקונסולות הדור הבא ב-29 באוקטובר, קביעה שאושרה בקדימון סינמטי ראשון של המשחק ששוחרר ב-4 במרץ 2013.

בנובמבר 2013, חברת יוביסופט עזרה לממן את הוצאת שרידי גופתו של שודד הים הספרדי אמארו פרגו במטרה למדל את פניו להופעה אפשרית במשחק. הוצאת שרידי הגופה הובילה לתגליות חשובות בפיזיונומיה של שודד הים האגדי.

## שיווק והוצאה
המשחק "Assassin's Creed IV: Black Flag" יצא ברחבי העולם ב-29 באוקטובר 2013 לקונסולות פלייסטיישן 3 ול-Xbox 360, כאשר גרסת המשחק לקונסולת Wii U יצאה באותו תאריך לאמריקה הצפונית, ב-21 בנובמבר באוסטרליה, ב-22 בנובמבר באירופה וב-28 בנובמבר ביפן. ב-1 במרץ הוכרז כי המשחק ייצא גם לקונסולת פלייסטיישן 4, וב-21 במאי ל-Xbox One. גרסת הפלייסטיישן 4 יצאה ב-15 וב-29 בנובמבר באמריקה הצפונית ובאירופה, בהתאמה, וב-22 בנובמבר ברחבי העולם ל-Xbox One.

חברת יוביסופט שיתפה פעולה עם סוני כדי לספק תוכן בלעדי לגרסאות פלייסטיישן 3 ופלייסטיישן 4 של המשחק, ביניהם שלוש משימות בלעדיות בהשתתפותה של הפרוטגוניסטית אוולין דה גראנדפרה מהמשחק "Assassin's Creed III: Liberation". חבילת ההרחבה של אוולין נכתבה בידי כותבת "Liberation" ג'יל מוריי וממשיכה את קורות המשחק. התוכן ניתן להורדה גם לפלטפורמת המחשב האישי דרך גרסת הזהב של חשבון Uplay.

גרסת המחשב האישי עוכבה מהתאריך המקורי שלה ב-29 באוקטובר ל-19 בנובמבר ו-22 בנובמבר להוצאה באמריקה הצפונית ובאירופה, בהתאמה, בשל העבודה של צוות המפתחים על גרסת המאסטר הראשית קודם ובדיקת תקינותה לפני שעבר לגרסאות האחרות. גרסאות הפלייסטיישן 3 ו-Xbox 360 היו גרסאות המאסטר, לפני שהצוות היסב את המשחק לקונסולות אחרות.

ב-31 באוקטובר, יוביסופט הודיעה שדרישות רישיון Uplay לניהול זכויות דיגיטלי יוסרו מהמשחק "Assassin's Creed IV: Black Flag" ומכל הוצאה עתידית לאחר מכן - רישיון שהגיע בכל עותק חדש של המשחק ונדרש כדי לגשת למצב המולטיפלייר ולמיני-משחקון הצי של אדוארד. משתמשי הרישיון הקיים יכלו להוריד רישיון Uplay בתשלום לפני הסרתו.

למשחק יצא עיבוד מאנגה באוגוסט 2013 בכתיבתו של טקאשי יאנו ובאיורו של קנג'י אויווה, שיצא בצורה סריאלית דרך מגזין Jump X של ההוצאה לאור Shueisha. אולם, המאנגה סותרת מספר חלקים מסיפור המשחק למרות היותה עיבוד ישיר. בהמשך, למשחק יצא עיבוד ספרותי בשם "Assassin's Creed: Black Flag" בכתיבתו של אנדרו הולמס בנובמבר 2013.

### תוכן להורדה
#### Freedom Cry

ב-8 באוקטובר 2013, חברת יוביסופט הודיעה על שחרורו של כרטיס עונתי, שמאפשר גישה לתוכן נוסף של המשחק, ושיהיה זמין לרכישה בהרצת המשחק לגרסאות הפלייסטיישן 3, פלייסטיישן 4, Xbox 360, Xbox One והמחשב האישי. הכרטיס העונתי יכלול הרחבה עלילתית לשחקן יחיד בשם "Freedom Cry", וכן את חבילת "ספינת הקראקן" שכוללת שדרוגים מותאמים מראש לאוניית הג'קדאו, בנוסף לאלמנטים נוספים לשחקן יחיד ולמולטיפלייר.

בחבילת ההרחבה, השחקנים משחקים את דמותו של אדוולה, עבד משוחרר מטרינידד שהיה קצין הלוגיסטיקה בספינתו של אדוארד ולאחר מכן חבר באחוות המתנקשים באירועי "Black Flag". חבילת ההרחבה מתרחשת כ-13 שנים לאחר אירועי המשחק הראשי, אשר במהלכם אדוולה אומן היטב בדרכי המתנקשים. בזמן שסיכל את תוכניתם של הטמפלרים בקריביים, אדוולה מוצא את עצמו נסחף לחופי סן-דומנג, שם הוא נתקל במקרי השעבוד האכזריים ביותר באיי הודו המערבית. הסיפור נכתב בידי ג'יל מוריי, שכתבה את המשחק "Assassin's Creed III: Liberation". בפברואר 2014 הוכרז שהמשחק ייצא כמשחק העומד בפני עצמו לקונסולות הפלייסטיישן 3 ופלייסטיישן 4 ב-18 בפברואר לאמריקה הצפונית, וב-19 בפברואר באירופה. גרסת המחשב האישי יצאה ב-25 בפברואר 2014.

חבילות התוכן להורדה "זעמו של שחור הזקן" ו"גילדת פורעי החוק" הציגו שלוש דמויות מולטיפלייר חדשות - הראשון הציג את שחור הזקן, את היגואר ואת אורכיד, בעוד השני הציג את השמאן, הסירנה ואת הנוסע הסמוי. חבילת "זעמו של שחור הזקן" כלולה בכרטיס העונתי.

למשחק יצאה גרסת משחק השנה בשם "מהדורת הג'קדאו" בלעדית ברחבי הממלכה המאוחדת. מאוחר יותר, מהדורה זו יצאה לפלייסטיישן 4, Xbox One ולמחשב האישי. מהדורה זו כללה את כל התוכן להורדה שיצא עד כה.

#### אוולין
עם שחרורו של המשחק, גרסאות הפלייסטיישן 3 ופלייסטיישן 4 כללו את חבילת ההרחבה "אוולין", שאף היא נכתבה בידי ג'יל מוריי. היא עוקבת אחרי אוולין דה גראנדפרה מהמשחק "Assassin's Creed III: Liberation" בהרפתקה חדשה שמתרחשת מספר שנים לאחר אירועי משחק הספין-אוף. המשחק יצא בהמשך למחשב האישי במהדורת הדיגיטל דלוקס ובמהדורת הג'קדאו, וכחלק מאוסף "The Rebel Collection" לנינטנדו סוויץ'. המשחק עבר הסבה לגוגל סטדיה ב-14 בספטמבר 2021.

סיפור העלילה עוקב אוולין, שנוסעת לרוד איילנד לבקשתו של קונור קנוויי, וזאת מתוך כוונה לאתר שפחה נמלטת בשם פיישנס גיבס, ולגייס אותה למסדר המתנקשים. עקב העובדה ששמה של אוולין ידוע בקרב העבדים, קונור קיווה שהיא תצליח לעשות זאת יותר ממנו. במסעה לגייס את פיישנס, אוולין מגלה אודות קמע מסתורי שנמצא בחזקתה של האישה הצעירה ואודות חבר הטמפלרים שמבקש להשיגו, דוקטור אדמונד ג'אדג'. למרות שהיא מצליחה להציל את פיישנס מכלא הטמפלרים, השפחה הנמלטת מסרבת לעבור לצד מסדר המתנקשים ומנסה לברוח. כתוצאה מכך, היא נתפסת שוב בידי ג'אדג' ונאלצת למסור לרשותו את הקמע. אוולין מצילה את פיישנס פעם נוספת, והשתיים מסכימות לעבוד במשותף כדי להשיג מחדש את הקמע, תוך הבטחה שברגע שיהיה ברשותם, פיישנס תצטרף לאחוות המתנקשים. אחרי שהן עושות את דרכן במנהרות לעבר מגדל ניופורט, הן מתעמתות עם ג'אדג' לאחר שנכשל בניסיונות להפעיל את הקמע, והורגות אותו. פיישנס מודיעה לאוולין שהיא שמרה על חלק חשוב מהקמע, מה שמנע ממנו לפעול. אחרי שהיא מדגימה בפניה את יכולתו של הקמע - מתת של ראיית-כל - היא מסכימה לחברות באחוות המתנקשים.

### מהדורות מיוחדות
ממוזער|שמאל|מהדורת התיבה השחורה של המשחק.|300px

בנוסף למהדורה הסטנדרטית של המשחק, יצאו מהדורות נוספות לאספנים. מתוכם, מהדורת הג'קדאו יצאה לפלייסטיישן 4, ל-Xbox One ולמחשב האישי בלבד וכללה את גרסת משחק השנה של "Assassin's Creed IV: Black Flag", ובנוסף את כל התוכן להורדה שיצא עד כה למשחק.
* **מהדורת גיימסטופ** - כללה את דיסק המשחק, מפה בלעדית לשחקן יחיד (האי השחור), גישה לדגם אוניית המפרשים השחורים, חבילה לשחקן יחיד (התלבושת של קפטן הנרי מורגן, חרבות, אקדחים נטעני לוע כסופים ופריטים נוספים לדמות עבור המולטיפלייר) ופוסטר של טוד מקפרלן.
* **המהדורה המיוחדת** - כללה את דיסק המשחק, מפה לשחקן יחיד (אי הקורבן), חבילה ראשונה בהזמנה מוקדמת (התלבושת של קפטן פרנסיס דרייק, החרבות ואקדחים נטעני לוע) וחבילה שנייה בהזמנה מוקדמת (המורשת של קפטן קנוויי, שכוללת חרבות מזהב ותלבושת צייד האוצרות עבור דמות המולטיפלייר "הנווט").
* **המהדורה המוגבלת** - כללה את דיסק המשחק, מארז סטילבוק ממתכת, הפסקול הרשמי, ספר אמנות, פסל בגודל 45 ס"מ של אדוארד קנוויי, דגל שודדי ים מעוטר עם חותם המתנקשים בגודל 71X121 ס"מ, מפות בלעדיות לשחקן יחיד (אי המסתורין ואי הקורבן) וחבילה בהזמנה מוקדמת (המורשת של קפטן קנוויי).
* **מהדורת התיבה השחורה** - כללה את דיסק המשחק, מארז בלעדי דמוי תיבת אוצר שחורה, הפסקול הרשמי, עותק של מפת העולם, ספר אמנות, שתי ליתוגרפיות בלעדיות, שני הדפסים מקנבס, דגל שחור, דיורמה בגודל 55 ס"מ של קפטן אדוארד קנוויי, מפות בלעדיות לשחקן יחיד (האי השחור, אי המסתורין ואי הקורבן) וגישה לכל התוכן להורדה שבהזמנה המוקדמת.
* **מהדורת שודד הקריביים** - כללה את דיסק המשחק, מארז בלעדי דמוי תיבת אוצר, ספר אמנות, הפסקול הרשמי, שתי ליתוגרפיות בלעדיות, פסל בגודל 46 ס"מ של קפטן אדוארד קנוויי, מפות בלעדיות לשחקן יחיד (האי השחור, אי המסתורין ואי הקורבן) וחבילה בהזמנה מוקדמת (המורשת של קפטן קנוויי).
* **מהדורת הגולגולת** - כללה את דיסק המשחק, מארז סטילבוק ממתכת, שתי ליתוגרפיות בלעדיות, ספר אמנות, הפסקול הרשמי, מפות בלעדיות לשחקן יחיד (אי המסתורין ואי הקורבן) וחבילה בהזמנה מוקדמת (המורשת של קפטן קנוויי).
* **מהדורת הפיראט הקטלני** - כללה את דיסק המשחק, אקשן פיגר של בארט השחור מאת צעצועי מקפרלן, ערכת נושא דיגיטלית באיורו של טוד מקפרלן, מפה בלעדית לשחקן יחיד (אי המסתורין), דגמים בתוך המשחק של בארט השחור ושל אוניית הרויאל פורצ'ן וכן של סטד בונט ואונייתו דה רבנג'.
* **מהדורת הג'קדאו** - כללה את דיסק המשחק, חבילת איורים של הפיראטים, משימות בלעדיות לשחקן יחיד (Freedom Cry), משימות בלעדיות לשחקן יחיד (אוולין, לפלייסטיישן 4 ולמחשב האישי בלבד), דגמים בתוך המשחק של אוניית המוות, ספינת הקראקן, אוניית המסע של אציו ואוניית המסע של אלטאיר, חבילת המורשת של קפטן אדוארד קנוויי וחבילת דמויות מולטיפלייר.

### מוזיקה

פסקול המשחק הולחן בידי המלחין בריאן טיילר, שהלחין גם את הפסקול למשחק הקודם של יוביסופט, Far Cry 3. נעימות נוספות הולחנו בידי שרה שאקנר, עומאר פדל, סטיב דייוויס, מייק קריימר, ג'רמי לאמב, מתיו לויאלין ורוברט ליידקר. הפסקול הרשמי יצא בהפצה דיגיטלית ב-14 באוקטובר 2013, ובהמשך יצאו שני פסקולים הכוללים שירי מלחים - מזמורים של יורדי ים שנשמעים ברקע בזמן ההפלגות מאי לאי, ושהתפתחו במקור משירי עבודה מאמצע המאה ה-16 של מלחי הצי הבריטי והצי הצרפתי. שיר המלחים מורכב משני חלקים: המזמור ושירת המקהלה, כאשר את שורות הפתיחה של המזמור עצמו שר איש צוות בודד על ידי קביעת הקצב, והמקהלה שרה בעקבותיו כאשר אנשי הצוות מצטרפים לשירתו. בתקופת תור הזהב של הפיראטים, אדוארד קנוויי נותן לאנשי צוות אוניית "הג'קדאו" לשיר מזמורים אלו לאחר שאסף דפי שירה ברחבי הקריביים, ומסורת זו נמשכה במלחמת שבע השנים כאשר שיי פטריק קורמק אסף מזמורים במסעותיו על סיפון ספינת הסלופ המלחמתית "המוריגן" ברחבי הקולוניות האמריקאיות.
* Assassin's Creed IV: Black Flag Game Soundtrack — Sea Shanty Edition Vol.1 - פסקול שני שכולל 16 שירי מלחים, שהולחנו בידי אמנים שונים כמו שון דאגר, נילס בראון, מישיל שריי, פטריק גראהם, שרלוט קמברבירץ', לינדה מוריסון, נלסון קרטר, דומיניק סולארד, דייוויד גוסייג, מרקו מארין, אריק ברטון, קלייטון קנדי וריצ'רד אירווין. יצא בהפצה דיגיטלית ב-29 באוקטובר 2013.
* Assassin's Creed IV: Black Flag Game Soundtrack — The Complete Edition - הפסקול המלא שיצא עד כה, כולל שני הפסקולים הקודמים בנוסף לפסקול משימות המולטיפלייר שהולחן בידי ג'ו הנסון ואלכסיס סמית - הצמד המוזיקלי שידוע בשם "The Flight" ומתמחה בהלחנת מוזיקה לסרטי קולנוע, סדרות טלוויזיה ומשחקי וידאו. יצא בהפצה דיגיטלית ב-2 בדצמבר 2013. משימות המולטיפלייר כללו מקומות כמו איי סאבא, סנט לוסיה, מפרץ טמפה, פורטובלו, הוואנה, סן-פייר ופלנקה.
* Assassin's Creed IV: Black Flag Game Soundtrack — Sea Shanty Edition, Vol. 2 - פסקול שלישי שכולל 25 שירי מלחים שהולחנו בידי אמנים שונים. יצא בהפצה דיגיטלית ב-16 ביוני 2014.

הפסקול לחבילת ההרחבה "Assassin's Creed Freedom Cry" הולחן בידי המלחין הצרפתי אוליביה דריבייה. הוא הוקלט באולפני אווטאר בניו יורק עם קבוצת לה טרופ מקנדל המתמחה במוזיקה האיטית ובסטודיו גלקסי שבבלגיה עם הפילהרמונית של בריסל.

## קבלה וביקורות

### כללי
אתר הביקורות Metacritic העניק למשחק ממוצע משוקלל של 88 מתוך 100 לגרסת ה-PS3 וכן 86 מתוך 100 לגרסאות Xbox 360 ו-Wii U,. הוא קיבל ביקורות חיוביות ממבקרים ממגזינים מקוונים רבים כמו IGN, GameSpot, GamePro הישראלי, המגזינים הרשמיים של פלייסטיישן ושל Xbox, Eurogamer, Edge, Electronic Gaming Monthly, Computer and Video Games, Game Informer, PC Gamer, Gamereactor, +GamesRadar ו-The Escapist בין היתר, כשחלקם הרב שיבח את משחקיות העולם הפתוח, המשימות הצדדיות, הגרפיקה ומערכת הקרבות הימיים. בנובמבר 2013, אתר Hardcore Gamer מיקם את המשחק במקום ה-70 ברשימת המשחקים הגדולים ביותר בדור השביעי של קונסולות המשחקים.

המשחק דורג במקומות הגבוהים שברשימות מגזינים המדרגים את משחקי הסדרה.
* במקום הראשון ברשימות של המגזינים IGN, PC Gamer, Digital Trends, Hardcore Gamer, True Achievements, Den of Geek, Insider Gaming, Comicbook.com, AlienWare Arena, TrueTrophies ו-Dexerto.
* במקום השני ברשימות של המגזינים USA Today, וושינגטון פוסט, The Sun, ספורטס אילוסטרייטד, Polygon, TechRadar, Attack of the Fanboy, Game Rant, PC Invasion, Push Square, The Gamer, FandomSpot, Gadgets Middle East, Kotaku ו-Destructoid.
* במקום השלישי ברשימות של המגזינים WatchMojo, Radio Times, PlayStation Universe, Collider, Eurogamer, WhatCulture, Twinfinite, VG247, GAMINGbible ו-The Escapist.
* במקום הרביעי ברשימות של המגזינים GameSpot, Comic Book Resources, Screen Rant, The Beta Network ו-DualSHOCKERS.
* במקום החמישי ברשימות של המגזינים Digital Spy ו-Gamers Decide.
* כמו כן, במקום השישי ברשימות של המגזינים +GamesRadar, We Got This Covered ו-The Tab, במקום השביעי ברשימה של המגזין The Loadout, ובמקום התשיעי ברשימה לפי רמת קושי של המגזין WatchMojo

ביקורות המשחק תיארו את המשחק כנעלה יותר ביחס לקודמו, "Assassin's Creed III". ג'ו ג'ובה ממגזין Game Informer ציין את העובדה שחברת יוביסופט הקשיבה לביקורות שנמתחו על המשחק הקודם בסדרה ותיקנה אותן. מאט גילמן ממגזין Computer and Video Games קרא למשחק "חזרה למתכונת עבור הזיכיון", בעוד מיקל רפארז מהמגזין הרשמי של Xbox ציין ש"אחרי מספר חזרות מצומצמות כמו "Assassin's Creed: Revelations" ו-Assassin's Creed III", "Black Flag" הוא בדיוק הזריקה בזרוע שהזיכיון היה זקוק לה". כיומיים לאחר יציאתו של המשחק, מגזין IGN מיקם אותו במקום השני בזיכיון המשחקים, מיד אחרי "Assassin's Creed II".

מספר מבקרים תייגו את המשחק "Black Flag" כמשחק פיראטים יותר מאשר משחק בסדרת Assassin's Creed, וזאת משום שהוא שם דגש על הפיראטיות במשחקיות, בסיפור ובדמויות. לדעת המבקרים, דבר זה רק הועיל למשחק, בגלל הטון והסגנון הקלילים בהשוואה למשחקים קודמים. בנוסף, הורגשה ההתחמקות מהעלילה המורכבת של המתנקשים לטובת סיפור פיראטים פשוט יותר. על כך ציין גילמן שהמשחק הוא משחק פיראטים טוב יותר מאשר ממשחק מתנקשים. טום סניור ממגזין PC Gamer הוסיף ואמר ש"'Black Flag' אינו רוצה להיות משחק Assassin's Creed ומדובר בצעד מבורך". רפארז ציין שזהו משחק הפיראטים הטוב ביותר ששיחק בו, בעוד ריי קרסילו מ-"Electronic Gaming Monthly" קבע שהמשחק הוא סימולציית הפיראטים הטובה ביותר שיצאה בתולדות המשחקים. טיטו ציין שסגנון המשחקיות של "Black Flag" הזכיר לו יותר גרסה תלת־ממדית למשחק "!Pirates" של סיד מאייר מאשר משחק Assassin's Creed. אתר החדשות והביקורות דיגיטל ספיי קובע שהמשחק "לא רק שהוא הטוב ביותר בסדרה עד כה, אלא הודות לסביבת העולם הפתוח והחופש לשייט בימים, מדובר במשחק הפיראטים הטוב ביותר שנוצר". מגזין +GamesRadar העניק למשחק 4.5 מתוך 5 כוכבים וציין ש"המשחק הוא הרפתקאת שודדי ים מדהימה. אף משחק אחר שעולה לראש - כולל 'פיראטים!' של סיד מאייר - אינו מחליק אותך בצורה כל כך נינוחה לתוך מגפיו של שודד קריביים חצוף ודורש שתאסוף שלל באותה אגרסיביות מסוגננת", אך מוסיף ומציין בהמשך ש"המשחק אינו מושלם, אך מדובר בחווייה מהנה ביותר, מלבד העובדה שמדובר במשחק על שודדי ים ולא על מתנקשים... משחק פיראטים מבריק, אך לא אססינס קריד מסורתי".

מגזין המשחקים הישראלי GamePro העניק למשחק ציון 9.5 מתוך 10, באומרו ש"אססינס קריד 4 מצליח להחזיר את סדרת "Assassin's Creed" לימי הזוהר שלה כמעט בכל דרך אפשרית. הוא לא משחק מושלם, כמובן, אך הוא ללא ספק דוחף את הסדרה לשלמות ואפשר להגיד כי הוא המשחק הטוב ביותר בסדרה מאז אמונת המתנקש 2 האגדי שיצא ב-2009". דניאל בלודוורת' ממגזין GameTrailers העניק למשחק ציון של 9.2 מתוך 10, בציינו ש"למרות שעדיין יש צורך לשפר את מכניקות המשחק הבסיסיות, הסיפור, העולם הפתוח ומערכות המשחקיות של 'Black Flag' משתלבים יחדיו כדי ליצור משחק טוב ומגובש יותר מאשר 'Assassin's Creed III'. הוא אינו רק משחק האססינס קריד הטוב ביותר עד כה, אך גם המשחק הטוב ביותר למעריצי פיראטים". שון מקיניס ממגזין GameSpot העניק למשחק ציון 9 מתוך 10, בציינו ש"המשחק אינו שוכח את השורשים שלו, והוא מלא בערים כמו קינגסטון והוואנה עם גגות רעפים שרק מחכים שיעברו עליהם ובכירים פוליטיים מושחתים שזקוקים להתנקשות בהם. אך מה שהופך את 'Black Flag' לכל כך מיוחד שהוא לוקח את הרעיונות המוכרים של חופש ומחקר ומשתמש בהם כדי ללכוד את הריגוש שבשייט הים הפתוח. זהו משחק האססינס קריד השאפתני ביותר בשנים האחרונות, והרפתקה מדהימה בכל סטנדרט אפשרי".

בביקורות קצת פושרות על המשחק, קונרד זימרמן ממגזין Destructoid קרא למשחק "מאמץ מרשים עם מספר בעיות שמונעות ממנו להתקדם. לא ידהים אנשים, אך שווה את הזמן ואת הכסף", ואילו ארתור גיס ממגזין הביקורות Polygon מציין ש"עם כל השיפורים במכניקה; תחושת הפליאה כששטים באוקיינוס בעוד קטלנים, דולפינים ועמלצים לבנים שוברים את הגלים לצד הסיפון כשמתחמקים מהצי המלכותי הבריטי; הביצועים הנהדרים ורגעי הדמויות השזורים לאורכו של המשחק... הכל מרגיש לא מחובר. חסר כיוון. המשחק, כמו הפרוטגוניסט שלו, מחכה באופן תמידי לרגע שיעז-להיות-מעולה".

### העולם הפתוח
מספר מבקרים כיוונו את השבחים בביקורות שלהם למבנה העולם הפתוח של המשחק. צוות מגזין Edge קבע שהמשחק "הניח את היסודות לא רק לסדרת המשחקים של יוביסופט אלא לגיימינג בעולם הפתוח בכללותו". טום ברמוול ממגזין Eurogamer קרא למשחקיות העולם הפתוח "משב מפתיע של רוח ים רעננה", בעוד גילמן ציין שהמשחק "הפיח רוח חיים חדשה בסדרה". נוסף על כך, קנה המידה הגדול של העולם הפתוח זכה אף הוא לשבחים. גרג טיטו ממגזין The Escapist ציין שהמשחק "פותח (בפני השחקן) את כל הקריביים". המבקרים שיבחו גם את המשימות הצדדיות ואת החפצים אותם ניתן לאסוף, מאחר שהדבר מאתגר את השחקן לחקור את העולם הפתוח באופן פעלתני. שון מקיניס ממגזין GameSpot ציין שהמשחק מציג עולם מלא הרפתקאות והזדמנויות והרבה סיבות לצאת ולחקור. לדברי כמה מהמבקרים, המשימות הצדדיות היו נעלות יותר מהמשימות הראשיות שבסיפור, כשמרטי סילבה ממגזין IGN ציין ש"המשחק הוא במיטבו כשאתה יוצא בחיפוש לעשות כיף". גם משימות ההתנקשות זכו לשבחים, וכן החקר המתמשך והרצוף שמשלב בין אונייה, ים ויבשה ללא כל זמני המתנה. אתר החדשות והביקורות דיגיטל ספיי ציין שעולם המשחק הוא "ענקי, ולמרות שמעבירים זמן נכבד בשייט, ביזה ונקלעים לקרבות חרב, זה מרגיש כאילו בקושי גירדנו את פני השטח, בעיקר במונחים של פיתוח דמויות ועלילה".

לגבי העולם הפתוח, מגזין המשחקים הישראלי GamePro ציין ש"העולם של המשחק ענקי ברמה מטורפת ויש לשחקן שלל מקומות למצוא, תיבות אוצר לבזוז, התנקשויות לבצע, קרבות ימיים לנצח, ודפי שירה ושבבי אנימוס לאסוף".

### הגרפיקה
הגרפיקה במשחק זכתה אף היא לתשבחות. צוות המגזין Edge ציין שמנקודת מבט גרפית, עולם המשחק מעוצב כדי להדהים בלי קשר לקונסולה שבה משחקים. המבקרים ציינו שעולם המשחק הוא יפהפה ומרהיב עין, סילבה קרא למשחק "אחד מהמשחקים הטובים לשנת 2013 שנראים טוב". שבחים חולקו גם לרמת הפירוט, כשמדהים לראות את המים, הגשם ואת הים במשחק.

אנדי הרטופ ממגזין +GamesRadar מציין ש"השטן של דור הקונסולות הבא הוא בפרטים המשגעים יותר מאשר ברגעי הפליאה הוויזואלים", כאשר הוא מפרט ש"ההנאה במשחק היא לא נקודת היעד אלא המסע... הקריביים הווירטואליים הם ענקיים בגודלם ומאוד מפורטים... מציעים מבט מלא צבע מכל נקודת סינכרוניזציה... מקום יפהפה לחקור. הים נראה מרהיב ביותר, במיוחד כאשר סופות חזקות שולחות גלים עוצמתיים לנענע את האונייה, והקצף שוצף באנשי הצוות שעסוקים על הסיפון. ביבשה, עלים מלבלבים נעים בעוד אתה משתרך דרכם, והעצים מתנודדים באופן טבעי ברוחות החזקות". שון מקיניס ממגזין GameSpot מציין ש"העולם של 'Black Flag' אינו פחות ממרהיב. קולוניות בתחילת דרכן וג'ונגלים עבותים משקפים את נטייתה של יוביסופט לשים לב לפרטים, ואז יש את האיים הלא מיושבים שמאוכלסים בידי עקרבים וצבי ים, או אוניות טרופות מתחת למים שבהן הדבר היחיד שיש בו שפע יותר מהאוצרות השקועים אלא גם בכרישים שחגים סביבך. זה ללא ספק העולם המקיף והמגוון ביותר שהסדרה אי פעם ראתה".

מגזין המשחקים הישראלי GamePro ציין ש"המנוע מרשים מאוד מבחינה גרפית ומצליח ליצור אזורים ונופים ריאליסטים שדיי קשה להתחרות בהם... המים במשחק נראים מדהים, יותר טוב מהמים של אמונת המתנקש 3 (במיוחד כיוון ש-4 מתרחש ברובו בים). השיא הגרפי של המנוע מגיע בזמן קטעי קרב ימיים וסערות באוקיינוס."

### הקרבות הימיים
מערכת הקרבות הימיים זכתה גם היא לשבחים, מאחר שהיא שיפרה את אחד האלמנטים המושכים ביותר במשחק "Assassin's Creed III". בביקורתו, טיטו הסביר ש"בעוד המשימות הימיות ב-'Assassin's Creed III' היו ליניאריות ומוגבלות, המשחק 'Black Flag' איפשר חופשיות רבה יותר על ידי כך שנתן לחקור, להילחם ולשוט מתי שרק רוצים". מקיניס ציין שהמשחק שם דגש גדול על הקרבות הימיים, ושהוא בונה על המשימות הצדדיות הימיות של ACIII כדי ליצור חוויה לא פחות חשובה מריצה על היבשה. זאת ועוד, התוספת שמאפשרת עלייה לסיפון של אוניות יריבות ותקיפת מצודות מהים זכתה גם לשבחים, כמו גם המעבר החלק בין משחקיות באונייה למשחקיות "הכה ושסף". טיטו הוסיף וקרא לה "מערכת כפולה ונהדרת שמתגמלת בכישורים ימיים ובפעילות פיראטית".

ארתור גיס ממגזין הביקורות Polygon מציין ש"'Black Flag' לוקח את מערכת קרבות האונייה של 'Assassin's Creed III' ובונה עליה לתוך עולם פתוח אמיתי, בפעם הראשונה בסדרה, וזהו אוסף המכניקות המוצלחות ביותר שהסדרה ראתה במשך שנים".

### מוטיב ההתגנבות
ההתגנבות במשחק זכתה לביקורות חיוביות על כך שהייתה זורמת יותר ממשחקים קודמים בכך שהעניקה לשחקנים יותר אופציות להשלים את מטרותיהם. בהתייחסותו למצב ההתגנבות, מגזין Edge ציין ש"משחקי התגנבות הם טובים רק בזכות הגמישות שבהיתקלויות עם היריבים, ובהקשר זה המשחק 'Black Flag' הוא הנדיב ביותר מבין כל משחקי הסדרה". אולם, היו ביקורות שטענו שמערכת ההתגנבות הייתה מתסכלת בגלל השליטה הנוקשה והמוגבלת של בקרי המשחק. מבקרים ציינו שהלחימה עם דמותו של אדוארד דומה למשחקים קודמים, מונוטונית מדי, קלה מידי, והמעיטה בתנועות. עם זאת, המערכת זכתה לביקורת משבחת בשם היותה "חוויית טריפ מעצימה ואפקטיבית", זורמת ומלאת חיות, וכמה ביקורות אף התלוננו על הבינה המלאכותית הפחותה של היריבים. מערכת העיצוב והיצירה במשחק זכתה לביקורות חיוביות על כך ששופרה מאז המשחק הקודם, והמבקרים ציינו שהיא לקחה השראה מהמשחק Far Cry 3.

מגזין המשחקים הישראלי GamePro ציין ש"מכניקת ההתגנבות היא האלמנט שזכה להכי הרבה השקעה מצד יוביסופט, והיא בעיקר זוהרת במהלך משימות מעקב. סופסוף... אססינס קריד שמרגיש כמו משחק התגנבות, ולא משחק אקשן עם אלמנטים של התגנבות".

### סיפור ודמויות
[ממוזער|שמאל|התלבושת של [אדוארד קנוויי, כפי שהוצגה בכנס החובבים Gamescom בשנת 2014.|250px]]

הסיפור הראשי במשחק קיבל ביקורות חיוביות ברובו. רפארז שיבח אותו וקרא לו "מרתק" ואחד הטובים שבמשחקי הסדרה. הוא ומקיניס החמיאו גם לדמויות ושיבחו את הדרך שבה הסיפור חוקר את הצד האנושי של הפיראטים, ומשרטט אותם באור סימפתי ונגיש. ברמוול ציין שהסיפור "משגשג", ובמיוחד קשת הסיפור של אדוארד ושל דמויות המשנה. אולם, ג'ואל גרגורי מהמגזין הרשמי של פלייסטיישן הרגיש שהסיפור של "Black Flag" לא היה ייחודי מדי לסדרה, אם כי שיבח את הדמויות בשל היותן "מעניינות יותר, חביבות יותר ומגוונות יותר" מאשר משחקים קודמים. גילמן שיבח את חלקו הראשון של הסיפור, אך מתח ביקורת נחרצת יותר על חלקו השני, באומרו ש"ההתקדמות ומבנה הסיפור האיטיים גרמו לתחושת אדישות מסוימת כלפי הדמויות". גם סילבה וג'ובה מתחו ביקורת על הסיפור, כאשר ג'ובה התלונן על המחסור בתכליתיות או בדמות אנטגוניסט, ושרוב דמויות המשנה לא היו מפותחות מספיק. דניאל בלודוורת' ממגזין GameTrailers ציין ש"דמותו של אדוארד קנוויי מנווטת בביטחה את הסיפור בצורה שראויה לפיקודו. האיש הוולשי הוא אחת מהדמויות הראשיות החביבות ביותר בסדרת המשחקים, והעלילה איננה מבולגנת גם כאשר דברים מסתוריים מתחילים להתרחש". לגבי דמויותיהם של שודדי הים הוסיך ואמר, ש"אף על פי שזה כיף לראות את נטייתו של שחור הזקן לדרמטיות, יש יותר לדמויות אלו מאשר סטראוטיפים של שודדים... קאסט דמויות המשנה מלא באישיות, פחדים, אי הסכמות ושאיפות, ומסעו של קנוויי עם אותם פורעי חוק הוא אפקטיבי מבחינה רגשית בדרך שהסדרה לא הייתה עד כה".

מנגד, משימות הסיפור זכו לביקורות מעורבות. בביקורתו המשבחת של רפארז, הוא ציין שמדובר בנקודה החלשה ביותר במשחק. ג'ובה וסטיבן ברנס מ-Videogamer.com הרגישו שמשימות הסיפור היו חוזרות על עצמן ומעייפות. לעומתם, טיטו הרגיש שהן היו מגוונות, ושהחלקים המתסכלים זכו לפיצוי בכך שהיו מאתגרים. אספקט מסוים שנמתחה עליו ביקורת רבה היה הציתות והמעקב אחרי אנשים, כאשר חלקם ציינו שבעיות אלה היו צריכות להיות מתוקנות או מוסרות לגמרי מהסדרה. משימות המעקב הוארכו גם למשימות האונייה/הים, כשהיו מבקרים שמתחו ביקורת על צורה זו של התגנבות ימית. התקדמות המשחק וסצנות הפתיחה שלו זכו לביקורת חיובית, וזאת משום שהן הציגו את משחקיות הפיראטים ללא צורך במדריך ללומד ארוך מהרגיל. על כך ציין ג'ובה שמדובר בשיפור מהמשחק "Assassin's Creed III".

מגזין המשחקים הישראלי GamePro ציין לגבי הדמויות ש"צוות המדובבים של המשחק גם זוכה לשבחים; כל שחקן נכנס בקלילות אל הדמות שלו ותורם את קולו כדי לעצב את אישיותה, וקל לראות שהשחקנים נהנו מאוד בזמן העבודה מכיוון שהקולות מלאים בכל כך הרבה אנרגיה ומקצועיות שנדיר לראות במשחקים".

עצם העובדה שדמותו של אדוארד קנוויי היא של פיראט בעל מניעים אישיים מאשר מתנקש גם קצרה שבחים. סילבה האמין שדמותו של אדוארד היא שינוי מרענן בהתקדמות לסדרה שהחלה לקחת את עצמה יותר מדי ברצינות. הוא וגילמן ציינו שדמותו של אדוארד היא חיה יותר ונעימה יותר לעין מאשר דמותו של קונור.

מגזין Polygon, שהעניק למשחק ציון 7.5 מתוך 10, ציין על מוטיב הסיפור ש"הנרטיב וכוח הדמויות שהחזיקו את משחקי Assassin's Creed הקודמים - התמות החופפות והרעיונות שהגדירו את הסדרה - הם חלשים יותר מתמיד. אפילו כש-'Black Flag' מוצא אחיזה איתנה בדרך שהעלילה מתפתחת, זה מרגיש מעט... נסחף בים".

### מכירות
במהלך השבוע הראשון של המכירות ברחבי הממלכה המאוחדת, המשחק "Assassins' Creed IV: Black Flag" הפך למשחק הנמכר ביותר בכל הגרסאות, שני רק ל-Battlefield 4. אולם, מכירות השבוע הראשון צנחו ב-60% בהשוואה לאלה של המשחק "Assassin's Creed III" משנת 2012. חברת יוביסופט האשימה את הצניחה עקב חוסר הביטחון שנגרם מהמעבר לקונסולות הדור השמיני של המשחקים. לפי נתוני מחקר השוק של קבוצת NPD, המשחק היה השלישי הנמכר ביותר בנובמבר 2013 בארצות הברית, לפני Call of Duty: Ghosts ו-Battlefield 4. נכון למאי 2014, המשחק מכר למעלה מ-11 מיליון עותקים.

לפי שיערוך שנעשה בידי אתר סטים, היקף ההכנסות הכולל של המשחק "Assassin's Creed IV: Black Flag" עומד על כ-125 מיליון דולרים, כאשר סכום ההכנסות נטו ללא מכירות הוא קרוב ל-37 מיליון דולרים.

### פרסים והוקרה
המשחק "Assassin's Creed IV: Black Flag" זכה למועמדויות בקטגוריית משחק השנה מאתרי מדיה כמו GameSpot, IGN ו-Inside Gaming Awards, כמו גם למועמדויות בטקס פרסי D.I.C.E של האקדמיה לאמנויות ולמדעים אינטראקטיבים. הוא זכה בפרס משחק פעולה-הרפתקאות הטוב ביותר לשנת 2013 של SpikeTV וכן פרסי GameSpot למשחק השנה בגרסאות PS4 ו-Xbox One.

הכותבים ג'יל מוריי, מליסה מק'קוברי, הוגו גיארד ו-וסלי פינקומב זכו במועמדות לפרס גילדת הכותבים של אמריקה לתסריט ולסיפור של חבילת ההרחבה "Freedom Cry".

### אמיתות היסטורית: מבט על האספקטים הבדיוניים והמציאותיים במשחק
ב-5 באוקטובר 2023 פורסמה בערוץ היוטיוב של GameSpot ביקורת של ההיסטוריונית ד"ר רבקה סיימון, שמתמחה בפיראטיות, אמריקה הקולוניאלית, עולם האוקיינוס האטלנטי והיסטוריה ימית. הניתוח המעמיק שלה להיסטוריה שעומדת מאחורי המשחק כולל את הנקודות הבאות:

המשחק מאזכר בתחילתו את השלכותיה של מלחמת הירושה הספרדית, שהתרחשה בין השנים 1701 ל-1715. בזמן זה מת המלך הספרדי קרלוס השני, ובגלל שלא היו לו בנים, קרוב משפחתו הצרפתי פליפה החמישי טען לכתר. רבים משודדי הים שהוצגו באותה תקופה היו פריבטירים ולמודי קרבות מתוך מלחמת הירושה הספרדית, שלקחו את החוק לידיהם. כאשר אדוארד מתלונן במהלך סצנת החלום שבה הוא מדבר עם אשתו קרוליין על ההזדמנות להפוך לפריבטיר, רבקה סיימון מדברת על ההבדלים בין פריבטיר לשודד ים, ומציינת ששניהם עוסקים בהתקפת אוניות ושדידתן, אלא שפריבטירים עובדים עבור הממשלה כמו שכירי חרב המקבלים שכר, והם זוכים לשמור על כ-80% מהשלל שהם בוזזים, בעוד 20% מתוכו יחזרו לזכות הממשלה. הערתו של אדוארד, ש"על כל שילינג שירוויח, הקפטן יקבל שישה", הייתה למעשה התמרמרות רווחת בקרב חיילי הצי המלכותי הבריטי שהם השתכרו בצורה לא הוגנת עקב תנאי שכר ירודים ונוצר הצורך ב"אגירת שכר". עקב כך, אנשים נהנו יותר לעבוד כפריבטירים שכן הובטח להם תגמול גדול יותר וחופש לעשות ככל העולה על רוחם, והם התחלקו בינם לבין עצמם בצורה שווה.

כאשר אדוארד נלקח לראשונה לאונייה של הצי הספרדי ומוחזק בשבי יחד עם אדוולה, סיימון מתייחסת אל אוניות האוצר הספרדיות שעשו את דרכן מאמריקה הקולוניאלית לסביליה. אוניות אלו היו עמוסות לעייפה בכסף וזהב, אך נקלעו בשנת 1715 לסופת הוריקן שגרמה להן להתרסק לחופי פלורידה. הזהב נשטף אל החוף, וזו הסיבה שערי פלורידה כמו סיינט אוגוסטין הן עשירות מאוד. לפי הדיווחים, הייתה אונייה אחת ששרדה את ההוריקן, ולדעתה של סיימון, הייתה זו מחווה יפה שצוות המפתחים נתן את האונייה ששרדה לאדוארד.

[ממוזער|שמאל|[דגל שודדי ים|דגל שודדי הים של אדוארד קנוויי.|250px]]

בנג'מין הורניגולד היה קפטן בזמן מלחמת הירושה הספרדית, והוא זה שהחזיר את הסדר לנסאו, שנודעה כמקום מפלט וחסר חוק לפיראטים, מלחים ופרוצות. אדוארד טיץ' היה חניכו של הורניגולד, ששימש כקצין הלוגיסטיקה שלו באונייה. במהלך אחת הסצנות בנסאו, רפובליקת הפיראטים החדשה, צ'ארלס ויין קורא לה "ליברטליה החדש", מה שמתייחס לשמועות על קיומה של ממלכת פיראטים אגדית בשם "ליברטליה" במדגסקר לחופי מזרח אפריקה, ששימשה כמקום מפלט לשודדי ים בריטים שהפליגו אל האוקיינוס ההודי וים סוף, כמו למשל הנרי אברי וקפטן קיד. אולם, מקום זה כלל לא היה קיים, אך השם היה כל כך שגור בסיפורי ימאות עתיקים, שהאגדה האורבנית המשיכה לעבור מפה לאוזן. זאת ועוד, הבריטים לא התייחסו כל כך לאיי בהאמה משום שלא הייתה כל תפוקה כלכלית מסדרת איים אלה, וזו הסיבה מדוע שודדי הים נמשכו אליהם - מדובר בנקודה המושלמת שקרובה לנתיבי סחר רבים, מצויה לחופי פלורידה ובעלת גישה נוחה לאמריקה הצפונית והקריביים. לבסוף, לדברי סיימון, בתקופה זו היו קיימים שני צבעים לדגלי הפיראטים - שחור ואדום. בעוד דגל שחור סימל את הנכונות לשאת משא ומתן ולהגיע להסדרי מסחר ימיים בתנאי שהאויב יחליט להיכנע, דגל אדום סימל את העובדה שהפיראטים לא יעניקו רחמים, יילחמו עד מוות ולא יחוסו על אויביהם. עם הזמן, הדגל האדום איבד פופולריות ויצא מכלל שימוש עד שסמלם של הפיראטים היה ידוע בתור הדגל השחור.

לדברי סיימון, שחור הזקן אולי נראה מאיים, אולם הוא מעולם לא רצח אף אחד - באותה מידה ששודדי ים לא היו כלל אלימים כפי שחושבים - אלא רק בזמן הקרב האחרון שלו. בנוסף, בסצנה בה הוא נראה מאיים על סטד בונט עם קצוות שיער שרופים, הדימוי נועד לגרום לו להיראות כאדם שיצא מתוך הגיהנום, וזאת כדי לגרום לאנשים לפחד ממנו ולהיכנע. לא היה לו כבוד לסטד בונט, אותו ראה כאדם חסר תועלת וללא כישורי שייט שהתיימר להיות שודד ים, ואשר רכש את אונייתו במקום לגנוב אותה, עד לרגע שנטש אותו בשנת 1717 ובגד בו בכך שמסר אותו לשלטונות בקרוליינה הצפונית. כמו כן, תיאור החיפוש אחר תרופה גם היה נכון, שכן שחור הזקן חסם את נתיב המסחר של נמל צ'ארלסטון כדי למצוא תרופה לעגבת. לגבי מרי ריד, לא היו כל עדויות לכך שהיא התלבשה בבגדי גברים, בעוד אן בוני שטה לנסאו יחד עם בעלה ג'יימס בוני, אך נותרה שם כשהוא בחר להפוך לצייד פיראטים - דבר אותו החשיבה כמעשה בגידה. במהלך משפטן של מרי ריד ואן בוני, כתבי גזר הדין היו מדויקים מאוד, וסיימון שיבחה את חברת יוביסופט על הפרט האותנטי הזה. עקב העובדה שהן היו בהיריון, ניתנה להן דחייה של גזר הדין עד להולדת התינוקות, אך למעשה רוב הנשים בתקופה זו שניתן להן גזר דין מוות לא הוצאו להורג בשל היותן בהיריון. מרי ריד אכן מתה בכלא באפריל 1721 כתוצאה ממה שידוע כיום כטיפוס הבטן.

נקודות נוספות שזכו לביקורת, ושקשורות לרוב בהעצמת הדרמטיות של המשחק:
* בפתח דבריה עם תחילתו של המשחק, שבו מראים קרב ימי ופיצוצי אוניות בעת סערה, סיימון מציינת שאבק שרפה הוא חסר תועלת כשהוא נרטב אלא אם כן הוא סגור הרמטית בחביות, וללא ספק סצנות הלחימה והפיצוצים נועדו לספק נופך דרמטי למשחק.
* בתיאור התנקשויות של חיילים בודדים על אונייה שטה של הצי הספרדי, היא מציינת שסיפון האונייה לרוב מלא באנשי צוות, כי ישנו צורך תמידי לתחזק את האונייה, ובמיוחד בזמן גשם וים גועש, ויהיה צורך באונייה שלמה של שודדי ים כדי להתגבר על ספינת גליאון של הצי הספרדי. במהלך משימה בה אדוארד הורג את קפטן האונייה, סיימון מציינת שלרוב שודדי הים היו מאוד מאורגנים לגבי הקצינים הבכירים באוניות אליהן פלשו, וזאת לצורך הסדרת מעבר בטוח ואסטרטגי לשלל אותו לכדו. היה זה נדיר מאוד ששודד ים הרג קצין בכיר של אונייה מלחמתית.
* בנוסף, תיאורם של כלובי הגרדום בצורת אדם היה אמיתי אך לא נפוץ, ובהם הוחזקו פורעי חוק אחרי שניתלו בידי השלטונות לצורך אזהרת הפיראטים באשר הם. בדרך כלל, שודד ים הוחזק בכלוב שכזה למשך שלושה ימי גאות. קפטן קיד היה אחד מאותם שודדי ים מפורסמים ששלדו הוחזק בכלוב שכזה במשך העידנים לצורך הרתעת העוברים והשבים.
* בנושא הלחימה הימית, סיימון מציינת ששודדי הים היו למעשה עושים הכל בכדי להימנע מקרבות ימיים משום שלא רצו לפגוע באונייה שלהם ולאבד את אנשי צוותם. מטרתם הייתה להסתער, לגנוב משאבים ולהסתלק כמה שיותר מהר מבלי להשתמש באלימות כלשהי.
* לגבי הלבוש המלא של אדוארד קנוויי במדי המתנקש, סיימון מציינת שאמנם תלבושתו היא פרקטית ומונעת את השפעות מזג האוויר, אך לבוש הפיראטים היה למעשה אוורירי מאוד בשל היותם מלחים אך עמיד בפני תנאי הטבע על ידי ציפויו בזפת כדי למנוע נזקים מהשמש הקריבית. השימוש במגפיים מעור אכן היה אותנטי, אם כי היה מדובר במצרך נדיר כך שהם נעלו אותם בזמן קרב או כשהיו על היבשה בלבד. הם נטו לעבוד על סיפון האונייה ברגליים יחפות, גם בשל הפרקטיות במקרה של טיפוס על תרני אונייה. למעשה, הלבוש המלא היה נהוג רק בידי קפטן שודדי ים, לצורך הבדלתו משאר אנשי הצוות באונייה. מלחים היו מקעקעים את גופם לצורך זיהויים אם ימותו.
* ציד לווייתנים לא היה נפוץ באזורים אלה באותה תקופה אלא רק במהלך סוף המאה ה-17 ותחילת המאה ה-18. לצורך כך, האונייה הייתה צריכה להיות מאובזרת נכון שכן מדובר בדבר מסוכן ביותר, ולווייתנים היו יכולים לרסק אונייה לחתיכות.
* נקודה נוספת לציון הייתה מהירות טעינת האקדח באבק שריפה, שהייתה במקרה זה ממש עניין של חיים ומוות באורח החיים של שודדי הים.

### ביקורת ארגון PETA
לאחר שפורסמה תמונה שמראה את אדוארד קנוויי מסתכל על לווייתן מסיפון האונייה "ג'קדאו", הארגון לזכויות בעלי חיים אנשים למען יחס מוסרי לבעלי חיים (PETA) הוציא הודעה רשמית שמגנה את המשחק בשל השימוש בצלצל כדי לצוד לווייתנים. הארגון טען ש"זה מביש שהמשחק מפאר ציד לווייתנים". בתגובה, חברת יוביסופט פרסמה הצהרה באומרה ש"ההיסטוריה היא מגרש המשחקים שלנו במשחקי Assassin's Creed. המשחק 'Assassin's Creed IV: Black Flag' הוא יצירה בדיונית המתארת אירועים אמיתיים במהלך תור הזהב של הפיראטים. איננו מאשרים ציד לווייתנים בלתי חוקי בדיוק כשם שאנחנו לא מאשרים את אורח החיים הפיראטי של היגיינה נמוכה, מעשי ביזה, חטיפת אוניות וחיי הוללות מעבר למגבלות השתייה המותרת.

לארגון PETA יש היסטוריה במתיחת ביקורת על משחקי וידאו בכל הנוגע לאלימות נגד בעלי חיים, כשבמקרים הבולטים נמנים מריו ופוקימון.

## מורשת
### משחק המשך

בשנה שלאחר יציאת המשחק "Assassin's Creed IV: Black Flag", יצאו לו שני משחקי המשך. המשחק "Assassin's Creed Rogue" מתרחש בתקופת מלחמת הצרפתים והאינדיאנים באמריקה הצפונית בעשור שמוביל לאירועי "Assassin's Creed III" ומציג דמויות חוזרות משני המשחקים, ביניהם היית'ם קנוויי ואדוולה. סופו של המשחק מקשר למשחק הבא בסדרה, "Assassin's Creed Unity", שמתרחש בפריז בתקופת המהפכה הצרפתית, ומציג סיפור חדש ודמויות חדשות. שני המשחקים יצאו ב-11 בנובמבר 2014 לקונסולות המשחקים פלייסטיישן 4, Xbox One ולמערכת ההפעלה Microsoft Windows.

למצב המולטיפלייר של "Black Flag" תוכננה חבילת הרחבה שמעוצבת על בסיס מערכת הקרבות הימית של המשחק, והיא החלה בשלבי פיתוח בידי יוביסופט סינגפור בסוף שנת 2013. ככל שהעבודה על הפרויקט התקדמה, חברת יוביסופט החליטה להפוך את חבילת ההרחבה למשחק ספין אוף שעומד בפני עצמו שנקרא בתחילה "Black Flag Infinite" לפני שהוחלט לקרוא לו "Skull and Bones", לרוב בשל העובדה שהטכנולוגיה שנעשה בה שימוש בשלבי הפיתוח כבר הייתה מיושנת. פיתוח המשחק היה בעייתי, והמשחק עבר מספר שינויים בכיוון שלו. הדבר גרם לו לחרוג מהתקציב הראשוני ולמספר דחיות בתאריך ההוצאה. הוא יצא לבסוף ב-16 בפברואר 2024 לפלייסטיישן 5, Xbox Series X/S ול-Microsoft Windows.

### רימייק
בתחילת שנת 2025 דלפו שמועות על רימייק מיועד למשחק, שנמצא בשלבי הפקה. יו"ר חברת יוביסופט, איב גילימו, אישר על הפקתם של מספר רימייקים למשחקים ישנים בסדרה. במרץ 2026, החברה הכריזה באופן רשמי שמשחק הרימייק אכן נמצא בשלבי פיתוח, והוא ייקרא "Assassin's Creed: Black Flag Resynced".

## לקריאה נוספת

* Constructing the Identity of the Popular Pirate - The Outlaw, Marginal Identities, and Utopia in Black Sails (2014-2017) and Assassin’s Creed IV: Black Flag (2013), Susanne J. Dirksen, MA Thesis, Cultural History of Modern Europe Utrecht University, August 5th 2019
* Video game localization – analyzing the usability of the Finnish localization of Assassin’s Creed IV: Black Flag, University of Eastern Finland, November 9th 2021
* Linguistic Representation of Ethnicities in Assassin's Creed IV: Black Flag, Master’s thesis, Lili Kulcsár, January 2018
* Paul Davis: The Art of Assassin's Creed IV: Black Flag . London : Titan Books, 2013.  . OCLC 862472447
* James Price, Klaus Dieter Hartwig: Assassin's Creed IV: Black Flag - The Complete Official Guide . London: Piggyback Interactive and Ubisoft Entertainment, 2013.  . OCLC 864392702


## קישורים חיצוניים

* Assassin's Creed IV: Black Flag באתר הרשמי של יוביסופט
* Assassin's Creed IV: Black Flag בפרויקט פאנדום של סדרת משחקי Assassin's Creed
* Assassin's Creed IV: Black Flag בערוץ הרשמי של יוביסופט ביוטיוב
* 
* 

**ביקורות:**
* ארז רונן, Assassin's Creed IV באתר vgames , 4 במרץ 2013
* 
* יוליה קוסטה, ביקורת על Assasin's Creed 4: Black Flag, 29 באוקטובר 2013.
* גיא דהן - ביקורת - Assassin’s Creed IV: Black Flag, אתר ויגיימס, 24 בנובמבר 2013 

## הערות שוליים

B
קטגוריה:משחקי וידאו משנת 2013
קטגוריה:משחקי פלייסטיישן 3
קטגוריה:משחקי פלייסטיישן 4
קטגוריה:משחקי Xbox 360
קטגוריה:משחקי Xbox One
קטגוריה:משחקי Windows
קטגוריה:משחקי נינטנדו סוויץ'
קטגוריה:משחקי Wii U
קטגוריה:משחקי עולם פתוח ממוחשבים
קטגוריה:משחקי פעולה-הרפתקאות
קטגוריה:משחקי התגנבות ממוחשבים
קטגוריה:משחקי וידאו שפותחו בקנדה